المفروض انك تتنقلي من مرحلة التعامل معاهم كاطفال وتتعاملي معاهم كاشخاص مسؤولين معاكي واصحاب ليكي..احكي عن مشاكلك خدي رايهم في لبسك خدي رايهم في الاكل اللي هتعمليه النهارده وافتحي قنوات اتصال بينك وبينهم بحيث يكون في مناقشه بلاش جملة(انا قلت لا يبقي لا)🚫 وجملة (( انا اعمل كذا لكن انتم لا))🚫 لازم يكون فيه حوار بحيث أول ما يوصلو لسن ١٢ ((وده أول سلمه في المراهقه)) يستوعبو انك الصديقه مش الام المسيطره الآمر الناهي..هيبداو يتمردو علي أوضاع كتير ويعترضو وده سمة المرحله دي.. دورك هنا مش القمع 🔫دورك الاحتواء👩👧👦 والمناقشه ومعلش زي ما صبرتي وهم لسه مولودين علي صحيانهم نص الليل ٢٠ مره وتعبهم ومحيالتهم اصبري في السن ده علي عندهم و مناقشاتهم معاكي..ارفعي الحواجز شويه والخط الأحمر خليه بينك شويه😃..وشاركيهم جزء من خصوصياتك عشان يشاركوكي خصوصياتهم..بالنسبه بأه للتكنولوجيا📵 لازم يكون في بروتوكول من قبل الدخول في مرحلة المراهقه بخصوص كلمة السر والمحتويات اللي ابنك او بنتك بيتصفحو فيها طبعا كلمة السر معاكي ويفهمو ان ده حمايه ليهم مش تخوين..متجيش في يوم و ليله تحطي القواعد دي وتلزميهم بالتنفيذ 😠لو عملتي كده هتواجهي حاجه من ٢ يا اما اعتراضات علي كل حاجه يا اما خيانة للأمانه نتيجة الضغط …انتي عايزه تثقي فيهم يبقي لازم يثقو فيكي لان فاقد الشئ لا يعطيه..